Johannes Dei gratia Francorum Rex, ad perpetuam rei memoriam. Regalis magnificentie et si cunctos sue majestati subditos, favoribus graciosis honorare decreverit rite tamen censuit illos copiosioribus graciis et honoribus ac franchisiis et libertatibus debitis venustrare quos novit fuisse et esse ac fieri sperat regii culminis futuros ac fervidos et perpetuo zelatores. Cum itaque ducatus Burgundie jure successionis clare memorie Plilippi nuper ducis Burgundie filii nostri carissimi ad nos deventus existat et ad causam ac ratione successionis predicte, villa, prepositura, ressortum et pertinencia de Auxone ad nos noscantur pertinere; et propter hoc burgenses et habitatores dicte ville de Auxone nostri fideles et dilecti ad nos tanquam eorum immediate, et, post Deum superiorem dominum, accedentes, nobis suppliciter exposcerint ut eorum privilegia, libertates et franchisias de quibus predecessorum nostrorum olim dominorum dicte ville temporibus gavisi fuerunt atque usi eisdem graciose dignaremur confirmatione roborari: notum facimus tam presentibus quam futuris, quod nos visis quibusdam litteris de sigillis bone memorie Stephani Burgundie et Johannis Cabilonis quondam comitum et tunc dominorum dicte ville de Auxone roboratis: quarum tenor sequitur in hec verba: Je Estienes cuens de Borgogne..... (voir n° CCLXXXIV). Et nichilominus quia fuimus et sumus plenarie informati, multorum habita super hoc relatione fide digna, quod prefati burgenses et habitatores dicte ville nostre de dictis privilegiis libertatibus et franchisiis in prefatis litteris super transcriptis plenius declaratis et aliis inferius exprimendis usi fuerunt hactenus et gavisi, patientibus et non contradicentibus predecessoribus nostris eorum dominis supra dictis, videlicet modo et forma predictis et sequentibus in hunc modum. Scilicet quod prepositus dicte ville de Auxone et quatuor homines hactenus consiliarii vel consules scabini nunc vocati, debent singulis annis duos servientes constituere in villa predicta. Item quod quolibet anno in die festi nativitatis Beati Johannis Baptiste quatuor scabini predicti de consilio et assensu habitatorum dicte ville seu majoris et sanioris partis eorumdem eligi debent. Qui toto anno usque fuerit revolutus habent et habere debent potestatem omnimodam faciendi judicia criminalia et civilia universa ac communiam dicte ville ad cornetum seu businam proclamationem vel campanam evocandi quociens eorum fuerit voluntatis, pro commodo tamen domini et communitatis dicti loci. Et hujusmosi communitatis sic vocata et super hujusmodi evocatione seu super litigiis debitis communibus, reparationibus aut aliis necessitatibus pro communi commodo dicte ville per dictos electos scabinos ordinatos scabini ipsi possent et debent pro custibus et expensis inde faciendis super communitate predicta et singulis personis ejusdem taillias vel collectas imponere quociens expedietur easque levare et ad usus hujusmodi facere converti, dicte communitati vel ex ea super hoc eligendis, exinde compotum reddendo debitum et legalem. Item explectum justicie sic in dicta villa fieri consuevit, videlicet quod de clamore per illum vel ab illo qui invenietur culpabilis duodecim denarii nobis quociens casus advenit exsolvuntur. Negatum nichil debet. Percutiens alterum, si inde clamor exierit, tres solidos exsolvi consuevit. Effusor sanguinis cum clamore, septem solidis. Percussor de pede cum clamore, septem solidis. Et pro deffectu de non comparando ad diem infra quindenam et extra octavam duos solidos exsolvuntur. Mulieres vero nisi mediam emendam solum delinquendo in premissis solvunt. Item talis moneta qualem dominus dicte ville pro revenutis suis dicte ville recipiet et recepit et non alio cursu debet habere in eadem. Item quatuor scabini predicti pro toto anno in quo electi fuerunt de universis tailliis custibus servitutibus et misiis dicte ville liberi esse debent; redditibus tamen et jure domini duntaxat exceptis. Item dominus dicte ville habitatores ejusdem invitos et nisi eisdem vadia conferat convenenencia vel eorum faciat expensas in exercitu et equitacione quibuscumque nec eciam extra ducatum Burgundie abire cogere debet. Item quilibet habitatorum dicte ville, alter eorumdem vadiare potest et qui vadio hujusmodi recurserit, si inde clamor exierit duos solidos nobis solvit. Item assignacio matrimonii in matrimonio facta valere debet et firmiter observari. Item dominus dicte ville in primo adventu suo ad eamdem jurare tenetur in ecclesia Beate Marie ejusdem ville privilegia, libertates, et franchisias legitimas eorumdem perpetuo observare et facere penitus observari. Nos igitur de predictis omnibus et singulis plenarie informati, ut prefertur, attendentes nichilominus dilectionem fervidam ac fidei puritatem et perfectam constanciam, quas Burgenses et habitatores predicti apud nos et predecessores nostros tam reges Francie quam duces Burgundie, olim dicte ville, et ad regnum et ducatum hujusmodi ac subditorum nostrorum eorumdem hactenus semper habuerunt et nunc habere cognoscimus et habituros credimus in futurum. Quia eciam pro financie et nomine financie octociens centum florenis auri de Florencia boni auri et legitimi ponderis, quos habuimus et recepimus propter hoc de eisdem, de quibus florenis burgenses et habitatores predictos presentes et futuros quittamus ac eciam quictos et immunes teneri volumus et jubemus; absque eo quod proinde nobis seu successoribus nostris dominis dicte ville aliqualem aliam financiam de cetero solvere teneantur seu ad hoc cogi possint vel valeant qualicumque in futurum: sperantes nichilominus et firmissime tenentes ipsos ad nostram et regni ac subditorum nostrorum dilectionem et amorem forcius animati dum per nos juxta eorum vota, fuerunt graciose persecuti, dictas litteras supratranscriptas una cum privilegiis, usibus, libertatibus et franchisiis in eodem et post tenorem eorumdem in presentibus declaratis, nec non vero universas et singulas alias franchisias, libertates et usagia quecumque de quibus et in quantum de ipsis hactenus usi fuerunt; licet in dictis litteris supra scriptis et nostris presentibus, minime exprimantur; dum tamen exinde nobis et successoribus nostris et dominis dicte ville, ullum prejudicium aliter quam superius est expressum valeat generari in futurum, ea laudamus, ratifficamus, approbamus et de nostris auctoritate regia, certa sciencia et nostre regie potestatis plenitudine et de speciali gratia confirmamus tenore presentium litterarum. Nos et successores nostros predictos ad prestandum juramentum et faciendum, tenendum, complendum et firmiter observandum omnia et singula predicta prout superius sunt expressa specialiter volumus adstringi et expresse illigari: ex uberiori gratia volentes et expresse precipientes et mandantes universis justiciariis et officiariis nostris presentibus et futuris ut ad quemlibet eorum pertinuerit, quatinus dictos habitatores et burgenses presentes et futuri contra tenorem privilegiorum, usagiorum, franchisiarum et libertatum hujus modi nulla tenus impediant vel molestent; sed eos de eisdem uti et gaudere faciant et permittant juxta presencium et dictarum litterarum super transcriptarum seriem et tenorem absque eo quod originale dictarum litterarum supertranscriptarum de cetero qualiter cumque faciant exhiberi: sed presentibus totaliter super omnibus et singulis contentis in eisdem adhibeant promptam fidem, non obstante quod super eisdem aut aliquibus eorumdem per carissimam consortem nostram reginam vel ejus procuratorem fuerint perturbati. Quod ut perpetue stabilitatis robur obtineat presentes litteras sigilli nostri impressione fecimus communiri, nostro in aliis et alieno omnibus jure salvo. Actum in castro nostro de Rouvres, anno domini millesimo CCC° sexagesimo primo, mense januarii. Per Regem, MELLON. Collacio sit, MELLON. — Contenta.